Konfederasyonê Yewîyanê Elewîyan ê Ewropa, Federasyonê Elewî-Bektaşîyî, Federasyonê Komeleyanê Elewîyan, Federasyonê Weqifanê Elewîyan, Komeleya Kulturî ya Pîr Sultan Abdalî, Komeleyanê Kulturî yê Elewîyan semedê vîrusê Korona ra eşkerayîyêka hempare kerde û bale ante rewşa zîndanan ser.
Eşkerayîye de ame vatene ke paketa veradayîşî ya ke yena amadekerdene ganî seba pêro tepişteyan biba. Eşkerayîye de nê çîyî ameyî vatene: ''Veradayîşê rotoxanê kundoxî, îstîsmarkeran, kiştoxanê cinîye nêno qebulkerdene. Hûmara tepişteyan goreyê kapasîteya zîndanan zêdêr a. Coka rewşa weşîye ya zîndanan xirab a û zîndanan de rîskê vilabîyayîşê Korona zêde yo. Ma wazenê ke pêro tepişteyî bi hawayêkê têdûştî bêrê azadkerdene.''
Merkezê Pêroyî yê Komeleya Elewîyan a Demokratîke (DAD) zî derheqê vîrusê Korona de vizêr na eşkerayîye daye: ''Vîrusê Korona argumanê sîstemê kapîtalîstê fînansî yo. Bi nê hawayî dest nîyena warê berardişî yê tabîyî ser, şîrketê merkezîyî do falîyetanê zîretî bivisnê destî û organîzasyonê nufusî do bêro kerdene. Ma venga pêro endaman û dostanê xo danê ke bi paştdayîşê komelkîyî her ca de bi hawayêkê aktîfî têbigêrê ke no seba xoverdayîşê ma yê komelkîyî şert o.''
